**Dia 1**

**Lelki és fizikai építkezés Óbudaváron**

**Dia 2**

Több mint 40 év távlatából Róbertre és Ritára úgy tekinthetünk, mint a magyar schönstatt alapítóira. Kegyelmi pillanatot örökít meg a fénykép, alapítóink az Alapító társaságában 1967-ben Schönstattban a nővérek kápolnája előtt.

**Hazaköltözés**

Ha a magyar Schönstatt mozgalom kezdetét keressük, akkor ahhoz az elhatározáshoz kell visszamenni, amikor Róbert és Rita eldöntötték, hogy hazaköltöznek Magyarországra. Róbertben jóval korábban megérlelődött az elhatározás. Sokáig nem voltak egy véleményen.

Ritának „*Nehezére esett Róberthez csatlakozni ebben a témában. Ráadásul azt sem tudta, hogy vajon ez-e Isten valódi szándéka velük. Az azonban élt benne, hogy ha biztosan rájönnek, hogy ez Isten terve, akkor nem érdekli majd, mi lesz. Akkor mennek és kész. … Végül eljutottak oda, hogy ideje megkérdezni Tilmann atyát. - ”Es könnte in Plane sein”. (Benne lehet a tervben)*

*A strasshofi házukban Tick atya szentelte fel a háziszentélyüket, és ez nyugtatóan hatott Ritára. Bátorságot adott neki a tudat, hogy a Szűzanya költözik velük. Ez a tudat, és Tilmann atya szavai segítették hozzá végül, hogy döntésében csatlakozzon Róberthez. 1978-at írtak akkor.”* Olvasható Mészáros Boglálka: Így vezetetett c. interjúkötetében(Mészáros Boglárka: Így vezetett 58-59. o. Családok a Családért Egyesület 2014)

Ez az esemény egy igazi halálugrás volt a bizonytalanságba.

**Dia 3**

**Fő utca 11.**

Gódány Róbert és Rita 1980-ban költöztek haza Ausztriából Óbudavárra a Fő u. 11-be.

Mészáros Bogi így írja le az *Így vezetett* c. könyvében:

*„A döntéstől kezdve, hogy hazajönnek, az aktuális költözésig eltelt két év. Ekkor már mind az öt gyermekük megszületett. Mária (1968), Veronika (1971), Péter (1973), Tamás (1974) és Anna (1976).*

*Óbudavár megtalálása is sok időt vett igénybe. Szerencséjük volt, hogy a gyerekek nagyon jól érezték magukat Magyarországon minden alkalommal. Elkezdtek tehát házat keresni. Mivel külföldiként a házvétel macerás és drága lett volna, ezért Rita öccse, Ferkó vette meg a kiszemelt házat, majd később nővérének „ajándékozta”. 1978-ban már megvolt a ház, és utána Róbert rendszeresen járt le hétvégenként, hogy szakemberek beszervezésével elfogadhatóvá tegye.”* (Mészáros Boglárka: Így vezetett 59. o.)

A hely kiválasztása nem volt egyszerű. Egy internet előtti világ volt és nem voltak ingatlan-közvetítők. A Magyar Nemzet napilapban volt a legtöbb ingatlan hirdetés országos lefedettséggel, ebből vásárolt néhány példányt Róbert. A fő szempont az volt, hogy lehetőleg egyenlő távolságra legyen Izsákfától, ahol Rita rokonsága és Pusztaszabolcstól, ahol Róbert rokonsága lakott, valamint közel legyen a Balatonhoz, hogy osztrák barátaik szívesen jöjjenek.

**Dia 4**

Együtt költözött velük a Szűzanya is a háziszentélyben, melyet az akkor 80 éves Johannes Tick schönstatti atya néhány hét elteltével újra szentelt itt. Beigazolódni látszottak Kentenich atya szavai, a *„kis sereg”* megérkezett Magyarországra. Kentenich atya 1962-ben mondta Róbertnek: *„Csak be kell fogadnia a szeretetfolyamot, … és ha majd egy kis sereg lesznek – nem kell, hogy sokan legyenek – vezessék a folyamot Magyarországra”.*

Róbert és Rita 1981-ben ismerkedett meg Veszprémben a székesegyházban egy hétköznapi szentmise után Rábel Istvánnal és Zsuzskával. Nem sokkal később Róbert elment egy szerda esti ifjúsági imakörbe a veszprémi piarista templomba. Itt szólította meg őt Gábor Miki. Az ismeretségeket találkozások és barátság követte. Rendszeressé váltak az összejöveteleik. Tilmann atya a hazaköltözésük előtt ígéretet tett, hogy évente egyszer meglátogatja a Gódány családot. Egy ilyen kéthetenkénti összejövetelbe csöppent bele Tilmann atya 1983. március 2-án. Ez az éjszakába nyúló beszélgetés lett a mozgalom genezise. Az idő előrehaladtával a családok közösséggé válása egyre erősödött. Tilmann atya jelezte, hogy 1985 nyarán családnapokat tartana a Gódányéknál. A lakóépület, amibe beköltöztek, rendbe lett téve, de a melléképületek rossz állapotúak voltak, és kellett a hely.

**Dia 5**

*„Az első schönstatti családnapos hetet 1985. június 22-től 29-ig tartották Óbudaváron. A hétre nagyon fel kellett készülni. Előtte Rábel Istvánnal már dolgoztak az istállótetőn. Nem csak a tetőt kellett rendbe hozni, de kellett hátra fürdő és mosdó is. Az istálló padlója sima döngölt föld volt. Az udvarban volt egy nagy kupac homok az építkezés miatt. Tilmann atya tanácsára azt terítették szét az istálló földjére, hogy kellemesebb legyen az ott tartózkodás.*

*... Nagyon sok volt a gyakorlati feladat. Hátul ebédeltek a volt istálló épületében. … Étkezések után a gyerekek alighogy befejezték az evést, már kúsztak is le az asztalok alá homokozni. Már ezen az első héten is voltak gyerekfoglalkoztatók, … akik a kicsiket lefoglalták, míg a házaspárok előadást hallgattak. A családok maguk főztek és mosogattak. A körülmények ellenére mindenki jól érezte magát. Ezen az első héten öt család vett részt Tilmann atyával: Gódányék, Rábelék, Csermákék, Gáborék és Tormáék..”* Olvassuk Mészáros Bogi könyvében. (Mészáros Boglárka: Így vezetett 79-80. o.)

Tilmann atya volt a hét lelki vezetője. A **Fő u. 12.** számú ház utcai szobájában tartotta a szentmisét és előadásokat, és esténként ott is aludt. Ebben a házban is mindenhol aludt valaki. Volt, aki a régi konyhában, a hátsó szobában. Volt, aki a Gódány ház melléképületének a kezdetlegesen kialakított tetőterében aludt. Tilmann atya a későbbiekben is mondta, maradjunk meg ezeknél az egyszerű körülményeknél, mert aki ezt kibírja, az meg is marad.

1986-ban tartották a második családnapokat újabb családok bekapcsolódásával. Ott volt Rita öccse, Gregorich Ferkó és családja és Csermák Alice szülei is, Papp Sándorék. A családok elhelyezésének érdekében Rita a faluban keresett szálláslehetőséget a családok számára.

**Dia 6**

**Fő u. 12. és 14.**

1984-ben vette meg Róbert a **Fő u. 12.** alatti felújításra szoruló házat. Ebben a házban zajlottak a családnapok 1985-től. (Ez az épület ma már nem található.)De a felújítás elmaradt, mert váratlan lehetőség merült fel. És a házat el kellett adni.

*„Karácsony (1985) táján jött egy telefonhívás Rábeléktől. Tájékoztatták Róbertéket arról, hogy megemelték a szociálpolitikai kedvezményt az új családi házak építéséhez. Fel lehetett venni egy nagyon előnyös kamatozású, négyszázezer forintos kölcsönt. A régi házat felújítani így drágább lett volna, mint újat építeni. Róberték eladták hát az újonnan szerzett házat, és megvették a mellette álló üres telket. (Fő u. 14.) Csak egy romocska állt rajta. A ház építéséhez engedélyt kellett szerezni. Jobban mondva inkább harcolni kellett érte. Akkoriban egy családnak csak egy lakóháza lehetett, és maximum még egy nyaralója. Ez pedig nekik már a második lakóházuk lett volna. A szabály alól csak a megyei tanács elnöke adhatott felmentést, így Róbert írt neki egy levelet, amiben hivatkozva a nagy családjukra, kérte a felmentést. Szerencsé re megkapták az engedélyt.”* (Mészáros Boglárka: Így vezetett 83. o.)

**Dia 7**

A **Fő u. 14**-es számú ház építése az 1987-es családnapok végén kezdődött, a családok látták megérkezni a munkagépet, ami nekilátott a pincetömb kiemelésének. A házat Rábel István tervezte családi háznak, de azzal a szándékkal, hogy a közösség céljait szolgálja. Az utcafronton volt egy kisszoba és a konyha kamrával, a tágas előtérből nyílt az udvari 56 m2- es nagyszoba. Itt folytak az előadások, itt tartotta Tilmann atya a szentmiséket. Az előtérből egy kis közlekedőből nyílt a WC és fürdőszoba, valamint a pincébe vezető meredek egykarú lépcső. A pincében az utcafronton lévő nagy helyiség volt az étkező, az udvari végében a nagyszoba alatt a garázs, a lépcső mögött pedig egy tárolóhelyiség, és a kazánház. A tetőtérben egy tágas előtér és négy nagyméretű szoba készült, valamint két fürdőszoba.

Az építés során sok minden készült az akkori viszonyoknak megfelelően házilagos kivitelezéssel. Sokat dolgozott rajta Róbert mellett Gábor Miki és Csermák Kálmán, akik a vízvezeték szerelést csinálták. Rábel István és Monostori Péter a szerkezetépítésben segédkeztek.

Róbert a ház berendezéséhez nyugati segélyszervezethez fordult. Ekkor kapta a közösség használt bútorként a fémvázas asztalokat szürke asztallappal, amik a pincei étkezőbe kerültek, és a fekete karosszékeket a kék műbőr bevonattal a nagyszobába, melyek többségét még ma is használjuk az Ozsvári teremben. Érkezett még szintén használt asztalnemű: tányérok, kancsók stb. A pincébe az asztalokhoz a padokat Gregorich Ferkó készítette.

**Dia 8**

Az első családnapos hét az új házban – vagy ahogy később hívták a *nagyházban* –, 1988-ban volt kilenc család részvételével. (Ebben az évben vettek részt először Endrédyék és más regnumos családok Budapestről, valamint mi, Therék.) Ekkor még csak a földszint és a pince volt használható. A tetőtéri szobák egy évvel később készültek el. Minden házilagos kivitelezéssel működött. Az első nyáron Gregorich Ferkó és Panni főztek. A következő évben a résztvevő családok hoztak lefagyasztott ételeket, amiket felengedés után némi kiegészítéssel tálaltak fel ebédre. Ezt követően mentek a próbálkozások több-kevesebb sikerrel, hogy honnan lehetne szolid áron megfelelő ebédet rendelni. A reggeli és vacsora előkészítését kezdetben a családok, később konyhás fiatalok végezték a lépcső mögötti raktárban.

Az étkezés és a mosogatás a pincében történt. Az utca felőli étkezőben 40-50 fő fért el, szükség estén a garázsban is terítettek. A mosogatást a családok végezték a heti beosztás szerint. Ez nagy teher volt a kisgyerekes családoknak, de kárpótlásul nagyon jó beszélgetések zajlottak a családok között. Volt kiépített kétmedencés mosogató hideg-meleg vízzel, de a szennyvíz nem volt bekötve a szennyvíztárolóba, mert gravitációsan nem tudott elfolyni. Így mosogatás után a 20 literes diszperzites vödrökbe folyt vizet ki kellett vinni a garázson keresztül az udvarra és kiönteni. Ezt az áldatlan helyzetet 1994-ben Vértesaljai János oldotta meg, aki beszerelt egy tartályt és egy szivattyút, ami kinyomta a szennyvizet.

Ez az az időszak volt, amikor még semmiféle hivatalos kerete nem volt a családok együttlétének így a működésnek sem. A körülmények semmiféle higiéniai előírásnak nem feleltek meg, így gondolni sem lehetett arra, hogy valaha is engedélyt kapjunk. Az ételszállító badellákat a földszinti fürdőszobában a kádban mostuk el. A gondviselés csodájaként éltük meg, hogy csak egyetlen egyszer volt tömeges hasmenés a családnapok során, amikor a körzeti orvos kénytelen volt az esetet jelenteni az KÖJÁL-nak. A hatóságtól kijöttek a helyszínre és nagyon jóindulatúak voltak, mondták, hogy a hasonló esetek elkerülése érdekében a mosogatás háromfázisú, fertőtlenítő öblítéssel kombinált mosogatás legyen.

Húsz évig zajlottak itt a családnapok, az utolsó években már 10 héten. Az épület ma is Gódány tulajdon, Róbert és Rita halála után Gódány Mária örökölte.

**A Fő u. 12.** számú házat Róbert a további terjeszkedés miatt jónak látta újra megvenni. A lakóépület rossz állagú, komfort nélküli volt, fürdőszoba és WC nem volt benne. A melléképületek már nem voltak használhatók. A csendes udvari szobát Tilmann atya számára hozták rendbe. Róbert felszerelt egy mosdót, alatta vödörrel, és mindig volt bekészítve víz. Az udvaron lehetett az árnyékszéket használni. A nagyház elkészülte után néhány évig az utcai szobában családokat szállásoltak el. Egy alkalommal történt, hogy az érkező család találkozott a házból kilépő Rábel Istvánnal, akinek a kezében egy kőműveskanál és serpenyő volt. Éppen végzett az egérlyukak betömésével. - A ház pár év múlva beszakadt, és elbontásra került.

**A rendszerváltás**

Az 1990-es rendszerváltást követően a mozgalom is vállalta nyilvánosan a működését. (A korábbi évek rejtettségére jellemző volt például, hogy Tilmann atyát Tilmann bácsinak szólítottuk. És a péntek esti tábortűz idején, amit a mosónál tartottunk, előfordult, hogy a lejárónál egy autó várakozott, és figyelte, hogy mi történik.)

1991-ben az osztrák schönstatti családok meghívták a magyar családokat, hogy a Bécs melletti Kahlenbengen egy szentély mellett tartsuk a családnapokat. Tilmann atya az osztrák mozgalom vezetője is volt. Ugyanebben az évben elindult az Oázis c. folyóirat.

1992. augusztus 10-én 5 házaspár megalapította a Családok a Családért Egyesületet, melynek első elnöke Gódány Róbert lett. Ezzel lehetővé vált a közösség számára az ingatlanszerzés. A kárpótlásban visszaadott földeket sok tulajdonos már nem kívánta sem művelni, sem bérbe adni. Róbert nagy érzékkel vásárolt kárpótlási jegyeket, és az Óbudavárral szomszédos földterületekből igyekezett minél többet megvenni egy leendő szentély és központ számára. 1993. február 2-án, Gyertyaszentelő Boldogasszony ünnepén négyhektárnyi földterület került a Családok a Családért Egyesület birtokába a nagyház mögötti domboldalban.

1993 márciusában az első magyarországi házibeszélgetés 10 éves jubileumán ünnepeltük. A Szűzanya hamarosan próbára tett bennünket: a húsvéti szünetre meghirdetett családnapokat Tilmann atya váratlan megbetegedése miatt a Csermák és Gódány házaspár tartotta meg. Ez egy új kezdet, egy igazi tűzkeresztség volt. Annyira nem volt vezetékes telefonja a családoknak, hogy a családnapok lemondása fel sem merülhetett. Az éves jelmondat valóság lett: *„A legnagyobb dolgokat csak a legkisebbek által viszed végbe.”*

**Dia 9**

1995-ben elindul az I. szövetségi évfolyam 11 család részvételével. A néhány évvel később megfogalmazott jelmondatuk: *Érted és szentélyedért mindent szívesen!*

**Dia 10**

1996. december 29-án volt a *Szent Magyar Királyi Családról nevezett Családakadémia* megalapítása Bíró László családpüspök jelenlétében. Ausztriában Tilmann atya már 1991-ben elindította a Családakadémiát, és néhány hétvégi képzésre meghívta a Gódány, Csermák, Endrédy és Ther házaspárt. A magyar családakadémia első vezetői és a képzés kidolgozói Csermák Kálmán és Alice voltak.

**Dia 11**

1997. június 7-én Tilmann atya megáldja és felszenteli az Erdei-szentélyt, a szentély előképét. A környékbeli családok minden hónap 18-án felzarándokoltak, így ünnepelték a szövetség napját. A családnapok végén pedig a záró szentmise helyszíne volt.

**Dia 12**

**Fő u. 4. Hrsz.:28 - MHC házak**

**Öreg MHC**

A növekvő családnapos létszám miatt a Róbert és Rita próbáltak szálláshelyet találni a falubelieknél. Csernókéknál, Hoffmanéknál, a Vilmos házban és a Szent Márton házban sikerült helyet kapni ezekben az időkben. Végül a férőhelyek bővítése érdekében a Családok a Családért Egyesület megvásárolta a Fő utca 4. szám alatti lakóépületet 1998 nyarán. Ez az ingatlan sem volt jó állapotban. A lakóépület beosztása a hagyományos parasztházaknak megfelelően állt egy utcai szobából, a bejárattal szemközt a kis előszobából nyílt a konyha, és hátrafelé két egymásba nyíló udvari szoba volt. A fürdőszobát az utcai szobából választották le, és a konyhából volt megközelíthető. A lakóépület folytatásában melléképületek voltak, az udvaron pedig egy szabadon álló engedély nélkül épített garázs.

Ezekben az években Tilmann atya karácsony és újév között tartotta az előadóképzőt. Róberték nekiláttak a ház rendbetételének, de maradtak nehézségek. „*Még kész se volt, már jöttek a vendégek. Tél volt, és a hó is esett. Még nagyon sok tennivaló volt hátra, mikor megérkezett a család, akiknek az öreg MHC lett volna a szállása. Megérkezve azzal találták szembe magukat, hogy az ágyuk még az udvaron áll. Be kellett rendezkedni, hurcolkodni, begyújtani. A fűtéssel ráadásul gondok is voltak.”* (Mészáros Boglárka: Így vezetett 89. o.) A városi házaspár még sosem látott fűrészporos kályhát, ami nem akart begyulladni, helyette füstölt. Végül kivitték a kályhát az udvarra, és minden ruhájukat magukra véve sapkában, kabátban nyugovóra tértek. Ez a próbatétel sem tántorította el őket.

**Dia 13**

**Új MHC**

Az Egyesület első építkezése az MHC ház melléképületeinek helyén indult. A terveket közösségünk tagjai Szalánczi Gábor és Mariann készítették. A kétszintes épületben a földszinten két oldalt 2-2 szoba található közös fürdőszobával, a bejáratnál a közös előtérben konyhapulttal. A tetőtérben a lépcső egyik oldalán szolgálati lakás lett kialakítva, a másik oldalon két pici szoba közös fürdőszobával.

2000-ben az építés elkezdéséhez a közösségből egy család nagyobb összeget adományozott, hogy a falazás el tudjon készülni.

Endrédy István 2023. októberében a zsinaton így emlékezett vissza: *„2000. november 10-én (házasságkötésünk napfordulója) Tilmann atya megáldotta az MHC ház alapkövét, és a projektet a Szűzanya oltalmába ajánlotta. Pénz nem volt a folytatáshoz. Nem sokkal később az akkori családügyi miniszter, Harrach Péter decemberben felajánlotta miniszteri keretének fel nem használt részét. Azt mondta, „a következő év januárjában úgy is elveszik” - az akkori költségvetési szabályok szerint! Így több mint 10 millió forintot kaptunk.*

*A jó mesterek télen a kedvező időjárásnak köszönhetően folyamatosan dolgoztak. Így Tilmann atya májusban, megáldhatta a kész, lakható házat. Ez az eredmény számomra, az akkori magyar viszonyok között egyedi és ismeretlen volt.”*

Róbert ehhez az épülethez is tudott nyugati segélyszervezettől, a Renovabistól használt berendezési tárgyakat (mosdók, csaptelepek) szerezni a fürdőszobákhoz, a költségek csökkentésére.

**Dia 13**

**Kis MHC**

Egy következő ütemben készült a kis MHC épületrész 2005-2006-ban. A terveket a Szalánczi házaspár készítette azzal a koncepcióval, hogy az épület két ütemben készül el. Első ütemben a régi épület hátsó részének elbontásával az új épületrészhez csatlakozva. Második ütemben pedig a teljes régi épületrész helyén egy új traktussal. Ebben az új épületrészben a földszinten és a tetőtérben egyaránt egy nagyobb és egy kisebb szoba lett kialakítva családok számára egy fürdőszobával. Róbert ennek az épületnek a megvalósításához tudott a svájci Bauordentől támogatást szerezni.

**Dia 14**

**Öreg MHC**

Rita és Róbert egy szerény felújítás után néhány évre beköltözött ebbe az épületrészbe, mert a Fő u. 11. alatti családi házat átadták Tamás fiuknak. 2008-ban a központ elkészülte után leköltöztek a nagyházba. Ezt követően még néhány évig szállásépületként működött, de az állaga folyamatosan romlott. Megszületett a döntés, hogy lebontás után megépítjük a korábbi terv alapján az új épületrészt. Az építés feltétele az volt, hogy egy saját biológiai tisztítású emésztőrendszert is meg kell építeni. Ez akkora költségtöbblettel járt volna, hogy a felújítás maradt lehetőségként. A felújítás 2018-2019 között zajlott, amihez MVH kistérségi pályázaton 4,2 millió Ft- nyertünk.

**Az egyesület alkalmazottai**

Ahogy nőtt a mozgalom a tennivalók is megszaporodtak. A növekvő létszám és épületállomány szükségessé tette, hogy legyen segítség az irodai és gondnoki munkában. Virágh Orsi 1995-2003 között, Litkei Zoli és Andi 2001.05.01-2003.08.30. között, Mészárosné Zsuzsa üzemeltetés vezetőként, 2003-2022 között. Horváth Imre gondnokként 2004-2021 között volt az egyesület alkalmazottja. 2008-ban a képzőház konyhájának indulásával két fő konyhai dolgozó is munkába lépett. Ma az üzemeltetésért és a központ szellemi vezetéséért Szabó Bálint és Gódány Anna a felelősek.

**A szentély**

A mozgalom növekedésével egyre gyakrabban fogalmazódott meg a vágy egy óbudavári szentély megépítésére. Tilmann atya többször is elmondta, hogy akkor lesz szentélyünk, ha lesz száz élő háziszentély, vagy öt Mária-nővér, vagy egy szent család. A kápolna megépítésének „határidejét” Csermák Alice szüleinek, - Papp Sándornak és Máriának – vágyódása adta meg, amikor egyszer a családnapokon Mária néni így sóhajtott fel: *„Szeretném megélni, hogy az 50. házassági évfordulónkat az óbudavári szentélyünkben ünnepelhessük meg.”*

**Dia 16**

A 2000 évi zsinat Veszprémben a Davidikumban döntötte el, hogy 2005-re felépítjük a kápolnát. Egy évre rá, 2001. november 5-én Tihanyban a zsinat végén a schönstatti családok „népgyűlést” tartottak, ahol minden jelenlévő aláírásával nyilvánította ki a kápolna kézzel írt alapítólevelén elhatározását, hogy támogatja a szentély megépülését, egyetért annak céljával, hozzájárul áldozataival, imáival, adományaival és munkájával a nagy cél megvalósulásához.

**Dia 17**

A tervezésben voltak nehézségek, mert az első elképzelés szerint a kápolna helyszíne az erdei szentély alatti terület alsó felében lett volna a központtal és szállásépületekkel együtt. Ez külterület, és művelési ág szerint szőlőterületként van nyilvántartva. Hivatalosan szőlőtelepítés után csak gazdasági épületre lehetett volna engedélyt kapni. Szalánczi Gábor így emlékszik vissza: *„A rendezési terv szerint kápolnát lehet építeni, régen is voltak a szőlőhegyen kápolnák. Másfél évig tartott a tervezés, hosszú és nehéz egyeztetések a Balaton-felvidéki Nemzeti Park veszprémi igazgatóságával, a balatonfüredi építési hatósággal, és a saját vezetőinkkel. (Nehéz volt a szállásépületeket borospincének álcázni.)*

*Közben megkezdődtek a szőlőtelepítési munkálatok. Úgy tűnt, hogy végre mindenkinek megfelelnek a tervek, amikor az építési hatóság jelezte, hogy a kápolna tervezése mégsem fér bele az építési előírásokba, gépszínnek kell nevezni a kápolnát!*

*Ezen a ponton meggyőződésemmé vált, hogy rossz úton járunk, és jeleztük, hogy nem vagyunk hajlandóak gépszínnek nevezni a terveken a kápolnát, és nem írjuk alá a terveket.”* (Az óbudavári kápolna története 2010., 15.o.)

Pedig Csermák Kálmán már a kápolnának nevet is adott: Szőlőskertek Királynéja. Ekkor jött Gábor részéről a gondolat, hogy a falu felső végén lévő terület alkalmas lehet a kápolnának, és egy közös séta után Tilmann atya is elfogadta a javaslatot. Kijelentette, hogy nem várunk tovább. *„Ha egy bimbó ki akar nyílni, és az ember nem hagyja, akkor sosem lesz belőle virág.”* – mondta nekünk.

Emlékszünk a lelki előkészületre: lehetett kilencedet imádkozni, nemzeti színű, apró kockákra osztott kápolna rajzra áldozatokat gyűjteni és a korsóba elhelyezni, és anyagilag hozzájárulni egy-egy konkrét építési tételhez. Voltak, akik az életüket adták – balesetben öntudatlanul, vagy betegségük tudatos felajánlásával. Gamper Traude, Sonja és Anna autóbalesetben haltak meg Magyarországon a 8-as úton – ők hozták korábban az oltárképet Magyarországra. Kozma András rákos betegként tudatosan ajánlotta fel szenvedéseit. Németországban a mozgássérült Ingrid Limbach asszonyt Tilmann atya kérte meg, hogy testi szenvedései felajánlásával a kegyelmi tőkébe segítse az építési engedély ügyét előmozdítani.

**Dia 18**

Az erősödő vágy és tettrekészség nyomon követhető a következő évek jelmondataiban is.

2001. Szentélyeinkkel szentélyedért

2002. Teljes szívvel

2003. Otthonunkkal szentélyedért

2004. Látjátok, itt vagyok

2005. Köszöntünk Mária

**Dia 19, 20, 21, 22, 23**

A kápolna alapkövét 2004. július 3-án tettük le. A szentantalfai Dobossy Imre és csapata végezte a kivitelezési munkákat. A kápolna szentelése 2005. április 2-án, II. János Pál pápa pápaságának utolsó napján történt. A száz háziszentély kötött szeretetszövetséget az óbudavári szentéllyel. Tilmann atya gyakran mondta, a kápolnánk egy kegyhely, melyet a magyar schönstatti családok által felajánlott áldozatok hordoznak. Azt is mondta, hogy a kápolnánk egy katedrális, melynek annyi mellékoltára van, ahány élő háziszentély.

**Dia 24**

**A házaspárok útja**

2007nyarán szentelte fel Tilmann atya a házaspárok útját. Ez egy másfél kilométer hosszú sétaút 15 állomással, a látogató végigjárva elmélkedhet a házasság és a családi élet fontos eseményeiről, mérföldköveiről. Több kísérő füzet is segíti a lelki elmélyülést. Ma már nemcsak Magyarországon, hanem külföldön is készült hasonló házaspárok útja.

**Dia25**

**Központ alapkőletétele**

Többször hallottuk Tilmann atyától, hogy a szentély mellett a központ a Szűzanya kinyújtott keze. Mi felépítjük a Szűzanyának a kápolnát, Ő pedig megépíti nekünk a képzőközpontot. Hogyan valósulhat ez meg? Gertrúd-Mária nővér ezzel kapcsolatban idézte Kentenich atyát:

*„A Szűzanya olyan mértékben, amilyen mértékben bízunk, segíteni fog abban, hogy a szükséges anyagiakat előteremtsük. Mindent meg fog tenni, hogy minél hamarabb a házakat felépülni lássuk. Biztosak lehetünk abban, ha önök kiemelkedő módon bíznak, nem fog sokáig tartani mindez, valósággá lesz.*

*Vegyék komolyan egyszer ezt a gondolatot: egy rendkívüli kegyelmi áramlat, mint győzelmi folyam áramlik át a családon! Hagyjuk, hogy ez vigyen bennünket! A győzelem áramlata mindig válasz a rendkívül hősies bizalom áramlatára. A hősies bizalom áramlata megelőzi a győzelem áramlatát.” (Kentenich atya)* (Oázis 2005/4 43.szám 50. o.)

A központ alapkövét 2006-ban, a tavaszi kápolnaünnep alkalmából tettük le. Az eredeti elképzelés az volt, hogy a II-es, kisebb épület készül el első ütemben a földszinti előadóteremmel. De a konyha-étterem kérdésének megoldása olyan sürgető volt, hogy a tervek átdolgozása után az I. épület megépítése mellett döntöttünk, melynek tetőterében lett kialakítva az előadóterem. Az építés 2007-ben kezdődött.

**Dia 26**

**Tilmann atya bejelenti visszavonulását 2007 végén**

A 25 év alatt számtalan alkalommal jött a hír, - sokszor az utolsó pillanatban -, hogy Tilmann atya nem tud jönni, mert megbetegedett, vagy a német mozgalom vezetőjeként akadályoztatva volt. Akkor közülünk kellett valakinek beugrania előadóként. Az első ilyen tűzkeresztség 1993-ban a nagyhéten történt. Ezt követően nyilvánvalóvá vált, hogy a családnapokat hosszú távon bizonyosan házaspárok fogják tartani. A Szűzanya így nevelt bennünket, ezekkel a körülményekkel a magyar mozgalom önállóságát és teherbíró képességét erősítette. Tilmann atya 25 évig volt lelki vezetőnk, ő mellé kapcsolódott be a mozgalom vezetésébe Gertrúd-Mária nővér 2004-ben.

Tilmann atya 16 évesen felajánlotta az életét Kentenich atya szabadulásáért a száműzetésből. Élete az áldozat élete volt. Kentenich atya visszatérése után Schönstattért vállalta a szenvedéseket. Törékeny test és nagy belső erő jellemezte. És aztán ez a belső erő is fogyni kezdett.

Erre hivatkozva 2007 őszén bejelentette visszavonulását, és 2007. október 24-én e-mailben kérte, hogy a vezetés átadására a Gódány, Csermák, Endrédy, Ther házaspár utazzon a Kahlenbergre.

Azt mondta: *„Isten szólt hozzám műtétek által, és nagyon érthetően szólt. Akár hiszik, akár nem: öregszem. Sokáig tartott, amíg megértettem Isten tervét. És Ő azt mondta: A magyarok felnőttek lettek, felnőttek, mint Schönstatt Mozgalom, felnőttek, mint a schönstatti lelkiség által áthatott házaspárok, férfiak és nők, ifjak és lányok.”*

Azt mondta nekünk, hogy a döntéseket mostantól nekünk kell meghoznunk Gertrúd-Mária nővérrel együtt, mint egy tanács. Aztán hozzátette, hogy legyünk nyitottak alapítónk felé, és hívjuk meg Kentenich atyát, hogy ő vezessen bennünket. Az egy hónappal később 2007. november 23-25 között megtartott zsinat tanúságot tett Tilmann atya és Kentenich atya mellett az új jelmondattal: *Hűek maradunk!*

**Dia 27**

2008. április 5-én a kápolna búcsúnapján ünnepelte a magyar **Schönstatt-mozgalom 25 éves jubileumát.** Az ünnepben benne volt az emberi sírás és az isteni mosolygás, mert visszavonulásának bejelentését követően ekkor búcsúzott el Tilmann atya a közösségtől. Ez alkalomból 25 éves munkájáért Tilmann atya megkapta a Magyar Katolikus Püspöki Kartól a Pro Caritate díjat.

**Dia 28, 29, 30**

Az ünnepi szentmise után Robert Zollitsch freiburgi érsek jelenlétében Márfi Gyula felszentelte a központot.

A központ magyar schönstatt családok testi, lelki, és agyagi hozzájárulásából épült fel. Sokak imái, áldozata, életáldozata van benne. A szentelési misén név szerint is felsoroltuk mindazokat, akik már nincsenek közöttünk, és tudjuk, hogy szenvedésüket felajánlották a magyar schönstatt számára. A beruházást a Schönstatt-szentélyt Magyarországnak Alapítvány finanszírozta a hozzá befolyt adományokból. Voltak rendszeres adakozók, és voltak egyszeri nagyobb összegek. Néha megtudtuk egy-egy ilyen összegnek a történetét, és az adományozó egyértelműen jelezte, hogy itt a Szűzanya közreműködése tetten érhető volt. Név nélkül egy történet. Egy vállalkozó, aki egy bizonyos üzemeltetést végez, vásárolt több nagy értékű berendezést, hogy üzemzavar esetén üzleti partnereit haladéktalanul ki tudja elégíteni. De üzemzavar nem történt, így két éve ott feküdt a gép is és a pénze is a garázsában. Azt az ajánlatot tette a Szűzanyának: „*Ha eladod, tiéd az ára. Nem hiszitek el,* - mesélte *-, két héten belül megjött a vevő. Mit volt mit tenni, átutaltam a pénzt.”*

Még egy nagyon szép példa a nagyszívűségre. 2007 őszén ősszel meghalt Hajdu Tibor barátunk. Tibi erdész volt, sokan ismerték, sokan szerették. Legalább kétezer ember kísérte utolsó útjára. Aki ott volt, mindenki egybehangzóan állította, hogy a Te Deummal záródó temetés hitbéli élményt jelentett. A család kívánsága az volt, hogy koszorúk helyett mindenki juttassa el adományát az Alapítvány számlájára. Több mint félmillió forint gyűlt össze. Így Tibor emlékét nemcsak a szívünkben, de a házban beépítve is őrizzük.

Az épület 85 millió Ft beruházási költséggel, 80 %-ban a családok adományaiból és 18,6 millió Ft kölcsönből épült fel. A kölcsönt 2008 júniusában vettünk fel két magánszemélytől a fennmaradt számlák kifizetésére. A közösség áldozatkészsége érezhető volt. Két év alatt visszafizettük a kamatokkal együtt. Mindez a 2007-2008-as pénzügyi válság idején.

Tilmann atyától, de saját tapasztalatból is tudjuk, hogy ha valamit adunk, a Szűzanya ad hozzá, kiegészíti. Ahogyan Illés próféta életében látjuk (1 Kir.17): a sareptai özvegyasszony szakajtójából soha nem fogy ki a liszt és korsójából az olaj, mert az utolsó adagjából kenyeret sütött a prófétának. Mi is hasonlóan éltük meg a ház épülését. Több ízben megtapasztaltuk, hogy az utolsó forintokat fizettük ki egy-egy számlára, és mire a következő számlára került a sor, újra volt miből. Számunkra a *Semmit nélküled, semmit nélkülünk* kézzel fogható valóság. Ez itt egy másik Magyarország, - mondta akkor valaki.

Kentenich atya szavai valóra váltak: *„egy rendkívüli kegyelmi áramlat, mint győzelmi folyam áramlik át a családon! Hagyjuk, hogy ez vigyen bennünket! A győzelem áramlata mindig válasz a rendkívül hősies bizalom áramlatára. A hősies bizalom áramlata megelőzi a győzelem áramlatát.” (Kentenich atya)* (Oázis 2005/4 43.szám 50. o.)

**Dia 31**

**Köszönjük Tilmann atya, Róbert és Rita!**